L'Estatut d'Autonomia de Catalunya atribueix competències a la Generalitat de Catalunya en matèria d'immigració en els termes que estableix l'article 138.
L'apartat 1 d'aquest article estableix que correspon a la Generalitat en matèria d'immigració: a) la competència exclusiva en matèria de primer acolliment de les persones immigrades, que inclou les actuacions sociosanitàries i d'orientació; b) el desenvolupament de la política d'integració de les persones immigrades en el marc de les seves competències; c) l'establiment i la regulació de les mesures necessàries per a la integració social i econòmica de les persones immigrades i per a la seva participació social; d) l'establiment per llei d'un marc de referència per a l'acolliment i la integració de les persones immigrades, i e) la promoció i la integració de les persones retornades i l'ajuda a aquestes, i l'impuls de les polítiques i les mesures pertinents que en facilitin el retorn a Catalunya.
Basant-se en aquestes competències, el Parlament va aprovar la Llei 10/2010, del 7 de maig, d'acollida de les persones immigrades i de les retornades a Catalunya.
La disposició addicional 5 va crear la Comissió Mixta Paritària Generalitat - Ens Locals, com a òrgan col·legiat per facilitar la coordinació i la col·laboració en matèria d' acollida, la qual ha de tenir les funcions que ambdues parts acordin.
En desplegament de la Llei esmentada, es va aprovar el Decret 150/2014, de 18 de novembre, dels serveis d'acollida de les persones immigrades i de les retornades a Catalunya, el qual, a més de fer alguna referència puntual a les consultes a la Comissió Mixta Paritària en determinades matèries a l'articulat, preveu a la disposició addicional segona que el funcionament de la Comissió es regeix per la normativa general d'òrgans col·legiats, i li atribueix la funció d'establir criteris i propostes per a la planificació, que el Govern ha de dur a terme en el marc de la disposició addicional setena de la Llei 10/2010, de 7 de maig, relativa a la implantació progressiva del servei de primera acollida.
D'altra banda, l'article 117 de la Llei 26/2010, del 3 d'agost, de règim jurídic i de procediment de les administracions públiques de Catalunya, estableix que les administracions públiques poden crear específicament òrgans de cooperació, que no tenen personalitat jurídica, amb la integració d'altres administracions, organismes o entitats públiques, o determinar-ne la participació en els ja existents, quan les actuacions respectives puguin afectar les seves competències o interessos.
Dins aquest marc normatiu, aquest Decret té per objecte regular la composició, les funcions i el funcionament de la referida Comissió Mixta, que com a òrgan col·legiat supletòriament s'ha de regir per les normes del capítol II del títol I de l'esmentada Llei 26/2010, del 3 d'agost.
Les seves funcions són les d'assessorament i proposta en relació amb les competències i funcions de la Generalitat i els ens locals en els àmbits del retorn, així com de la immigració, l'acollida i la integració de les persones estrangeres i les apàtrides, incloent-hi les sol·licitants de protecció internacional.
Aquestes funcions afecten matèries que regulen la Llei 10/2010, del 7 de maig, la legislació de règim local, la legislació estatal d'estrangeria i d'adquisició de la nacionalitat, i la legislació sectorial que incideix materialment en la situació d'habitatge, serveis socials, salut, ensenyament, empadronament, taxes i altres de les persones estrangeres i les apàtrides.
Per la seva afectació directa en les entitats locals, s'han portat a terme reunions bilaterals amb els representants de les dues organitzacions associatives dels ens locals més representatives de Catalunya, la Federació de Municipis de Catalunya i l'Associació Catalana de Municipis, i també amb el Grup de Treball de Món Local i Immigració de la Taula de Ciutadania i Immigració.
A banda d'aquestes consultes, en la seva tramitació aquest Decret s'ha sotmès a informe de la Comissió de Govern Local.
Així mateix s'ha tingut en compte que la ciutat de Barcelona gaudeix d'un règim especial, garantit per l'article 89 de l'Estatut d'autonomia de Catalunya i integrat per la Llei 22/1998, de 30 de desembre, de la Carta municipal de Barcelona.
Aquesta Carta es configura com a norma bàsica de l'ordenament jurídic propi del govern local de la ciutat de Barcelona i, tal com preveu l'article 5.1, qualsevol norma sectorial que afecti els governs locals ha de tenir en compte el règim especial de la ciutat de Barcelona, en els termes que estableix l'Estatut d'autonomia.
De conformitat amb el que disposen el títol IV de la Llei 26/2010, del 3 d'agost, i els articles 39.1 i 40.1 de la Llei 13/2008, del 5 de novembre, de la presidència de la Generalitat i del Govern;
Per tot el que s'ha exposat, a proposta de la consellera de Treball, Afers Socials i Famílies, d'acord amb el dictamen de la Comissió Jurídica Assessora i amb la deliberació prèvia del Govern,
Règim general de la Comissió Mixta
Objecte, adscripció i règim jurídic
1.1 L'objecte d'aquest Decret és la regulació de la composició, les funcions i el funcionament de la Comissió Mixta Paritària Generalitat - Ens Locals en matèria d'immigració estrangera, apatrídia, protecció internacional i retorn.
1.2 La Comissió Mixta resta adscrita a la Secretaria d'Igualtat, Migracions i Ciutadania.
1.3 El règim jurídic de la Comissió Mixta és el que estableix aquest Decret, i en tot el que aquest no regula, s'hi han d'aplicar les normes del capítol II del títol I de la Llei 26/2010, del 3 d'agost, amb l'excepció dels articles que l'article 13.1 de la mateixa Llei 26/2010 considera d'aplicació preferent.
La Comissió Mixta es constitueix en ple per a l'exercici de les seves funcions.
Tanmateix per a l'estudi de forma especialitzada de qüestions específiques, es poden constituir grups de treball d'acord amb el que preveu el capítol II.
3.1 El Ple de la Comissió Mixta té la composició següent:
a) La persona titular de la Secretaria d'Igualtat, Migracions i Ciutadania, com a president o presidenta.
b) Dos vocals designats per l'Associació Catalana de Municipis.
c) Dos vocals designats per la Federació de Municipis de Catalunya.
d) Un vocal designat per l'alcalde o alcaldessa de Barcelona.
e) Tres vocals adscrits al departament competent en matèria d'immigració, designats per la persona que n'és titular.
f) Un vocal adscrit al Departament d'Afers i Relacions Institucionals i Exteriors i Transparència, designat per la persona que n'és titular.
3.2 Els vocals de la Comissió Mixta que no ho són per raó del seu càrrec es nomenen per un període de cinc anys renovable per períodes d'igual durada.
Finalitzat aquest període, han de continuar exercint les funcions que els corresponguin com a membres de la Comissió Mixta fins al nomenament dels nous vocals.
Aquesta previsió s'entén sens perjudici de la possibilitat de la seva remoció o de la renúncia del propi vocal abans de la finalització del termini o de les seves pròrrogues.
3.3 Un dels dos vocals de l'Associació Catalana de Municipis i un dels dos vocals de la Federació de Municipis de Catalunya han d'exercir les funcions de vicepresident o vicepresidenta, de forma alternativa en mandats d'un any no consecutius d'acord amb el que estableix l'article 5.1.
3.4 La secretaria l'exerceix una persona adscrita a la Secretaria d'Igualtat, Migracions i Ciutadania, que assisteix a les sessions amb veu i sense vot.
3.5 El president o presidenta, a proposta de qualsevol vocal, pot autoritzar l'assistència a les sessions del Ple de la Comissió Mixta de persones expertes en alguns dels temes de l'ordre del dia, provinents de l'àmbit privat o de les administracions públiques, que han d'actuar amb veu i sense vot.
3.6 La composició de la Comissió Mixta s'ha d'atenir al principi de representació paritària d'homes i dones en el nomenaments i les designacions dels membres, en els termes que estableixen l'article 12 i la disposició transitòria primera de la Llei 17/2015, de 21 de juliol, d'igualtat efectiva entre homes i dones.
3.7 L'assistència a les sessions del Ple de la Comissió Mixta no genera el dret a percebre dietes ni indemnitzacions als seus membres.
4.1 La Comissió Mixta facilita la coordinació i la col·laboració de la Generalitat i els ens locals mitjançant les funcions d'assessorament i proposta en relació amb:
a) Les competències i les funcions de la Generalitat i els ens locals en els àmbits del retorn, així com de la immigració, l'acollida i la integració que estableixen la Llei 10/2010, del 7 de maig, la legislació de règim local i la legislació sectorial que incideix materialment en la situació d'habitatge, serveis socials, salut, ensenyament, empadronament, taxes i d'altres, de les persones estrangeres, incloent-hi les apàtrides i les sol·licitants de protecció internacional.
b) Les competències i les funcions de la Generalitat i els ens locals que els atribueix la legislació estatal d'estrangeria i la referida a l'adquisició de la nacionalitat.
c) Les competències, la planificació, la coordinació i el finançament amb incidència en els ens locals que preveu el títol II de la Llei 10/2010, del 7 de maig.
d) La planificació que el Govern ha de dur a terme per al desplegament territorial gradual del servei de primera acollida que preveu la disposició addicional setena de la Llei 10/2010, del 7 de maig.
e) Els continguts i els criteris comuns, informatius, formatius i tècnics dels certificats d'acollida, dels informes d'integració, d'esforç d'integració, d'adequació d'habitatge i similars, l'emissió dels quals la legislació estatal d'estrangeria i d'adquisició de nacionalitat assigna a la Generalitat, amb la participació o sense dels ajuntaments, amb la finalitat de donar seguretat jurídica a les persones sol·licitants dels informes i permetre adoptar decisions homogènies i no contradictòries en relació amb els coneixements i les competències assolits tant dins com fora de Catalunya, d'acord amb els articles 26.1 i 26.2 del Decret 150/2014, de 18 de novembre.
f) Totes les funcions que les parts puguin acordar dins l'àmbit de les seves competències.
4.2 La Comissió Mixta pot emetre criteris sobre el reconeixement d'accions formatives de l'àmbit competencial dels ajuntaments, de les seves àrees de promoció econòmica, dels consells comarcals i, en termes generals, dels ens locals, quan les accions formatives tinguin relació amb els informes de l'apartat anterior, així com amb el certificat d'acollida.
4.3 Per a l'exercici de les funcions que descriuen els apartats anteriors, s'ha de mantenir la coordinació necessària amb el Departament d'Afers i Relacions Institucionals i Exteriors i Transparència.
Règim de nomenaments i substitucions
5.1 El Ple nomena entre els i les vocals de l'Associació Catalana de Municipis i els de la Federació de Municipis de Catalunya dues persones, una per cada organització associativa dels ens locals, per a l'exercici alternatiu de la vicepresidència, en mandats d'un any no consecutius.
5.2 En els casos d'absència, vacant, malaltia o qualsevol altra causa justificada de la persona que ocupa la presidència, l'ha de substituir la persona que ocupa la vicepresidència activa en el moment de la substitució.
5.3 El Ple nomena, a proposta del president, el secretari o secretària i el seu suplent per majoria absoluta dels seus membres en primera votació o per majoria simple en segona.
5.4 Els òrgans competents per nomenar les persones que han d'ocupar les vocalies, poden designar els o les suplents perquè les substitueixin en els casos d'absència, vacant, malaltia o per qualsevol altra causa justificada.
Règim de les convocatòries i constitució de la Comissió Mixta
6.1 La convocatòria de la sessió, amb l'ordre del dia corresponent, s'ha de notificar als membres amb una antelació mínima de quatre dies hàbils, llevat del cas d'urgència que apreciï el president o presidenta, el qual s'ha de fer constar a la convocatòria.
6.2 La convocatòria de la sessió s'ha de fer preferentment per mitjans electrònics, i ha d'anar acompanyada de la documentació necessària per a la deliberació i l'adopció d'acords, sens perjudici que aquesta documentació estigui disponible en un lloc web, del qual s'ha de garantir l'accessibilitat i la seguretat.
6.3 Malgrat que no s'hagin complert els requisits de la convocatòria, el Ple resta constituït vàlidament si s'han reunit tots els membres i ho acorden per unanimitat.
6.4 Per a la constitució vàlida en primera convocatòria, als efectes de la realització de les sessions, de les deliberacions i de la presa d'acords, cal la presència dels titulars de la presidència i de la secretaria o, si escau, de qui els substitueixin, i de la presència de la meitat, com a mínim, dels seus membres, sempre que com a mínim hi hagi present un representant de la Generalitat i un representant dels ens locals.
6.5 En segona convocatòria el quòrum s'assoleix amb l'assistència mínima de quatre membres, sempre que com a mínim hi hagi present un representant de la Generalitat i un representant dels ens locals.
6.6 La Comissió Mixta s'ha de reunir en sessió ordinària almenys dues vegades a l'any.
6.7 A tots els efectes, es considera que el lloc de les sessions dutes a terme a distància és la seu de la Secretaria d'Igualtat, Migracions i Ciutadania.
7.1 Els acords del Ple s'adopten per majoria simple de vots.
7.2 Els membres del Ple que fan constar en acta el seu vot contrari o la seva abstenció en relació amb un acord adoptat, resten exempts de la responsabilitat que se'n pugui derivar.
8.1 En l'acta s'han de fer constar els assistents, l'ordre del dia de la reunió, el lloc i el temps en què s'ha efectuat, els punts principals de les deliberacions, el contingut dels acords adoptats, el sentit dels vots i, si un membre ho demana, una explicació succinta del seu parer.
8.2 Els membres que discrepen de l'acord majoritari poden formular un vot particular per escrit en el termini de setanta-dues hores, el qual s'ha d'incorporar al text de l'acord.
8.3 El secretari o secretària, amb el vistiplau del president o presidenta, ha de signar l'acta, que s'ha d'aprovar en la mateixa reunió o en la següent.
El secretari pot emetre vàlidament certificats sobre els acords específics que s'hi hagin adoptat sens perjudici de l'aprovació ulterior de l'acta, i hi ha de fer constar expressament aquesta circumstància.
8.4 Cal garantir que els vocals puguin accedir a les actes en format electrònic per consultar-hi el contingut dels acords adoptats.
9.1 Els grups de treball tracten de forma especialitzada qüestions específiques relacionades amb qualsevulla de les funcions del Ple, i també en relació amb parts o la totalitat del territori de Catalunya.
9.2 La decisió de crear grups de treball correspon a la presidència, per iniciativa pròpia o a proposta del Ple.
10.1 Els grups de treball tenen la composició següent:
a) La presidència: l'exerceix la persona nomenada pel president o presidenta de la Comissió Mixta, sense perjudici que es pugui nomenar a si mateixa.
b) La secretaria: l'exerceix una persona adscrita a la Secretaria d'Igualtat, Migracions i Ciutadania i ha de ser nomenada per la presidència de la Comissió Mixta.
c) Les vocalies: la presidència de la Comissió Mixta nomena les vocalies que s'han de convocar per a cada grup de treball, amb la proposta prèvia de nomenament per part de qualsevol dels membres del Ple, així com a proposta de la presidència del grup de treball.
En tot cas, en la composició dels grups de treball s'ha de garantir la presencia dels ens locals, i en particular dels que manifestin a la presidència la voluntat de participar-hi.
També es poden convocar com a vocals persones que, a títol individual o com a representants d'organitzacions, per la seva especialitat, els seus coneixements, la responsabilitat que tenen o per altres motius, estan en condicions de fer-hi aportacions d'interès.
Així mateix, el president del grup de treball pot d'anar acompanyat de persones al servei de l'Administració de la Generalitat en funció de les matèries que s'hagin de tractar.
10.2 L'assistència a les sessions dels grups de treball no genera el dret a percebre dietes ni indemnitzacions als seus membres.
11.1 Les sessions dels grups de treball tenen caràcter deliberatiu i l'objectiu de cercar el consens en les qüestions objecte de debat.
11.2 La secretaria ha d'elaborar un document valoratiu amb el contingut de cada sessió dels grups de treball, que s'ha de comunicar a tots els assistents i ha de contenir, com a mínim, la informació següent: les persones assistents a cada sessió i l'organització representada, el lloc i la data, i els punts principals de les deliberacions, amb l'expressió, si escau, dels assumptes en què s'ha aconseguit el consens i dels assumptes en què no s'ha aconseguit.
Les organitzacions, entitats o persones que hagin participat en les sessions corresponents poden demanar aclariments o rectificacions per escrit o a través d'una nova sessió.
11.3 Els grups de treball han de presentar el resultat del seu treball davant del Ple.
Es deroguen els apartats 2.1 i 2.2 de la disposició addicional segona del Decret 150/2014, de 18 de novembre, dels serveis d'acollida de les persones immigrades i de les retornades a Catalunya.